لەیلا ساڵحی

لەیلا ساڵحی (لەدایکبووی ١٩٧٩ لە بۆکان، ڕۆژھەڵاتی کوردستان) شاعیر و نووسەرێکی کوردە.

 ژیان 
لەیلا ساڵحی ساڵی ١٣٥٨ی ھەتاوی لە دایک بووە. پاش تێپەڕاندنی قۆناغی دواناوەندی لە شاری بۆکان، لە بواری مێژوودا پەرەی بە خوێندن داوە و بڕوانامەی ماستەری مێژووی لە زانکۆی تەورێز پێ دراوە. دواتر بووەتە مامۆستای خوێندنگە و وانەبێژی زانکۆ و وەک توێژەرێکی بواری مێژووش دەرکەوتووە. ساڵی ٢٠١٦ لە یەکەمین کۆنگرەی نێونەتەوەیی توێژینەوەی مێژوویی تاران وەک توێژەری ھەڵبژاردە ناودێر کراوە.

لە گۆڤار و بڵاڤۆکەکانی ڕۆژھەڵات و باشووری کوردستاندا نووسراوە و ھۆنراوەی بڵاو بووەتەوە.

لە بواری ئەدەبیاتی منداڵانیشدا چالاکە و بەرھەمی چاپ کردوون. ئەندامی دەستەی نووسەرانی مانگنامەی (ڕۆچنە) بووە کە تایبەتە بە مناڵان و مێرمنداڵان. ھەروەھا یەکێک لە ئەندامانی چاودێری گۆڤاری مناڵانەی کانییە کە پاشکۆی گۆڤاری مەھابادە و ٩٥ ژمارەی دەرچووە. لە یەکەمین فێستیواڵی نەتەوەیی چیرۆکی بانەدا کە پاییزی ساڵی ٢٠١٧ بەڕێوە چوو، وەک داوەری بەشی چیرۆکی منداڵان دیاری کرا.بانەنیووز:http://banehnews.org/برترین-ھای-جشنوارە-کشوری-داستان-بانە-ت/
لەیلا ساڵحی لە ساڵی ٢٠١٦وە ڕەوتێکی بۆ خوێندنەوەی کتێب لەناو ژناندا وەگەڕ خستووە و ھەر بە ماوەی جارێک کۆبوونەوە و خوێندنەوەی ڕەخنەگرانەی کتێبێکی بەرچاوی نووسەرانی جیھان لە ھۆڵی کۆبوونەوە گشتییەکانی شاری بۆکان بەڕێوە دەبا. لەم کۆبوونەوانەدا کە تایبەتە بە ژنان خاتوونە کتێبخوێن و ڕەخنەگرەکانی شارەکانی بۆکان و دەورووبەر بەشداری دەکەن و پێشوازییەکی باشی لێ دەکرێ.

 بەرھەمەکان 
 شیعری ژنانی جیھان،شیعری ژنانی جیھان، ساڵحی، لەیلا. خانی، سەقز: ٢٠١٨ وەرگێڕان و توێژینەوە (٥٠٠ لاپەڕە)؛ ٢٠١٨
 ماسی کۆلکەزێڕینە،ساڵحی، لەیلا (وەرگێڕ)، فیستێڕ، مارکووس (نووسەر)، ماسی کۆلکەزێڕینە، ڕێکخراوەی ئیزیرتوو، پووشپەڕی ٢٠١٢ چیرۆکی منداڵان، وەرگێڕان؛ ٢٠١٢
 کایە بە قامکەکان،کایە بە قامکەکان، ساڵحی، لەیلا (وەرگێڕ)، ڕەحماندووست، مستەفا (نووسەر). بنکەی ڕاھێنانی ھزری مناڵان و مێرمنداڵان، تاران: شیعر و کایەی مناڵانە، وەرگێڕان.

 نموونەی شیعر 
 قەڵتێک لە شیعرێکی درێژی لەیلا ساڵحی
 وا داییس
 مناڵێک لە شۆڕەبی و ئاو
 ڕەنگە سبەی پیاوێک دادێ لە ڕەز و نوور
 دەستەکانی
 تامی بەژنی ئاسمان دەدەن.
 بەردەوامە
 حوکماتی نیشتمانەکان

 ھیمالیا دەربەندی ڕووان و لاوژە و
 ئەو کیژانەی شەتڵی پەرین
 سەما دەکا کیژی مانگ و
 بوێرانە وەگیان دەھێنێ ئارەزوو.
 لەت لەت لەت فوارە دەکا ئەم جەستەیە
 دێراو دێراو ئەم بەژنە شکۆفە دەکا
 ئێسکی ڕەزێکە فێی عەشق گرتوویەتی و
 زگی ھەموو چرۆی شەڕاب

 چاو نەترساو
 دەدوێ بە ڕاوێژی لەشی و
 دەڕژێتە ئامێزی زنار
 دەڕوێ و دەڕوێ و تا ئەو ساتەی ڕاجەی زنار
 دەتوێتەوە
 ئەم لەشە کەروێشکەی گڕە و
 ئاوس دەبێ ھەتا چرا
 سەما دەکەن کیژۆڵانی ھیمالیا.

 نموونەی وەرگێڕان 
 شەوانە کە ھەوا خەریکە فێنک بێ
 ١
 شەوانە کە ھەوا خەریکە فێنک بێ
 لە دەستی منەوە گەرما بخۆوە
 دەستم خوێنی بەھاری لێ دەتکێ
 دەستم بگرە
 باسکە سپییەکانم بگرە
 دڵتەنگی شانە لاوازەکانم بگرە…
 سەیر دەبوو
 ئەگەر شەوێک، شەوێکی وەک ئەو شەو
 قورسایی سەری تۆم لەسەر سینگی خۆم ھەست بکردبایە.

 ٢
 تۆ سوورە گوڵی ئەوینت
 خستە ناو منداڵدانی سپی منەوە
 سوورە گوڵی ئەوینت کە خەریک بوو سیس ھەڵگەڕێ
 بە دەستە داگیرساوەکانم دەگرم.
 لەگەڵ تۆمە! سەرکردەیەک بە ڕاونینی سەھۆڵینەوە
 وەری دەگرم
 ئەو تاجەی لە سەرمت ناوە
 ئەو تاجەی سەرمی بەرەو دڵم خوار کردووەتەوە.

 سەرچاوەکان 

پۆل:شاعیرانی ژن
پۆل:خەڵکی بۆکان
پۆل:زیندووان
پۆل:لەدایکبووانی ١٩٧٩
پۆل:کوردەکانی ڕۆژھەڵاتی کوردستان
پۆل:نووسەرانی کورد
پۆل:شاعیران بە زمانی کوردی